Senekal: 'Hierdie is 'n teken van verset' | Maroela Media
Die staatsaanklaer in die saak teen twee vermeende plaasmoordenaars wat na verwagting Vrydag in die landdroshof op Senekal verskyn, het die hof gevra dat sy naam nie bekend gemaak word nie.
Sekwetje Mahlamba en Sekola Matlaletsa word beskuldig van die moord op Brendin Horner, 'n 21-jarige plaasbestuurder. Horner is sowat twee weke gelede op 'n plaas in die Paul Roux-omgewing vermoor.
Die hof het kort gelede van die staat gehoor dat die ondersoek na die moord op Horner ingewikkeld en in 'n sensitiewe stadium is. Die staat staan dus die media se aansoek om tydens die beskuldigdes se verskyning in die hof toegelaat te word, teen.
Volgens die staat kan getuienis gelewer word wat nie nou bekend gemaak kan word nie. Die verdediging is egter nie gekant teen die teenwoordigheid van die media in die hof nie. Landdros Buti Mlangeni het kort daarna beslis die media mag wel in die hof wees.
Die minister van polisie, Bheki Cele, en die leier van die EFF, Julius Malema, het ook 'n ruk gelede by die hof aangekom.
Buite die hof gaan betogings steeds voort – meestal sonder voorval. In 'n stadium het dit gelyk of EFF-ondersteuners en ander groepe gaan slaags raak, maar beide groepe het later teruggeval. EFF-ondersteuners het "Kill the boer, kill the farmer" gesing.
Elders het ondersteuners van AfriForum en Saai bymekaargekom. "Eerstens is ons hier om ons misnoeë en woede oor plaasmoorde te wys en tweedens om te verduidelik wat ons self kan doen om onsself binne die raamwerk van die wet te beskerm," het Kallie Kriel, uitvoerende hoof van AfriForum gesê.
Kriel het daarop gewys dat AfriForum se lede na Senekal gekom het om protes teen plaasmoorde aan te teken en nié om in konfrontasie met randfigure soos die EFF te tree nie.
"Julle is nie hier omdat julle opgewonde is nie, hierdie is 'n teken van verset," het Theo de Jager, voorsitter van Saai, gesê.
Honderde polisielede is in die dorp ontplooi om die vrede te bewaar en verskillende betogende groepe word ver van mekaar gehou.
Padblokkades is by die ingange na die dorp opgestel en voertuie is deursoek. Lemmetjiesdraad beperk ook toegang na die hof waar chaos verlede week onverwags uitgebreek het. 'n Polisievoertuig is omgekeer en het aan die brand geraak toe talle mense na die hof opgeruk en emosies tydens die beskuldigdes se eerste hofverskyning oorgekook het.
Wys net hoe erg die intimidasie vd eff terroriste is dat die staatsaanklaer nie bereid is om sy naam genoem te hê nie
Maak mens wonder wie nou eintlik die land regeer
Hoekom word Malema in die hof toegelaat en sy volgers kan buite rassistiese, openlike haatspraak sing? Dis mos nou openlike rassisme!!
Daar is 'n onwettige wapen by een van die eff lede gekry. Dit is afgeneem en hy kon verder gaan. HOEKOM IS HY NIE TOEGESLUIT NIE??? Alle rasse word by die padblokkades op gehou behalwe die eff. HOEKOM? IS HULLE BANG VIR MALLES?
Terwyl ons bid, "bid" hulle "Kill the boer, kill the Farmer", as iemand nie sien hoe verkeerd hierdie optrede is nie, dan "veg" ons met ons rug teen die muur, ons het daadwerklike hulp en optrede nodig, ons moet ophou "verskonend" wees en ook staan op ons regte